b'\n_START_ARTICLE_\nBonos universitetas\n_START_PARAGRAPH_\nBonos universitetas (vok. Universit\xc3\xa4t Bonn), nuo 1818 m. Reino Frydricho Vilhelmo universitetas (vok. Reinische Friedrich-Wilhelms-Universit\xc3\xa4t) \xe2\x80\x93 vienas i\xc5\xa1 didesni\xc5\xb3 Vokietijos universitet\xc5\xb3; \xc4\xafsik\xc5\xabr\xc4\x99s buvusioje Vokietijos sostin\xc4\x97je - Bonoje, miesto centre, pagrindinis pastatas - netoli miesto rotu\xc5\xa1\xc4\x97s. Universitete studijuoja 28 000 student\xc5\xb3, i\xc5\xa1 j\xc5\xb3 3600 i\xc5\xa1 daugiau, kaip 130 u\xc5\xbesienio \xc5\xa1ali\xc5\xb3, joje dirba apie 6552 darbuotojai, i\xc5\xa1 j\xc5\xb3 - 513 profesoriai; metinis biud\xc5\xbeetas - 309 mln. eur\xc5\xb3 (2008 m.).\n_START_SECTION_\nIstorija\n_START_PARAGRAPH_\n1777 m. buvo \xc4\xafsteigta Kelno kurfiurstyst\xc4\x97s Bonos akademija, joje veik\xc4\x97 4 fakultetai: Teologijos, Teis\xc4\x97s, Medicinos ir Pasaulietini\xc5\xb3 moksl\xc5\xb3. 1784 m. Vokietijos imperatorius Joseph II (gyvendamas Vienoje) suteik\xc4\x97 akademijai teis\xc4\x99 suteikti Visoje \xc5\xa0ventojoje Romos Imperijoje pripa\xc5\xbe\xc4\xafstamus licenciato bei daktaro laipsnius. Taip akademija tapo universitetu. 1798 m. Kelno kurfiurstyst\xc4\x97s universitetas panaikintas, prijungus kairiojo Reino kranto kra\xc5\xa1t\xc4\x85 prie Pranc\xc5\xabzijos, 1797-1817 m. neveik\xc4\x97. Bonos universitetas 1818 m. spalio 18 d. Pr\xc5\xabsijos karaliaus Friedrich Wilhelm III tapo \xc5\xa1e\xc5\xa1tuoju Pr\xc5\xabsijos universitetu.\n_START_SECTION_\nFakultetai\n_START_PARAGRAPH_\nUniversitete veikia Katalik\xc5\xb3 teologijos, Evangelik\xc5\xb3 teologijos, Teis\xc4\x97s ir valstyb\xc4\x97s moksl\xc5\xb3, Medicinos, Filosofijos, Matematikos ir gamtos moksl\xc5\xb3, \xc5\xbdem\xc4\x97s \xc5\xabkio, Pedagogikos fakultetai.\n_START_SECTION_\nLietuviai\n_START_PARAGRAPH_\n1945-1949 m. universitete studijavo 76 lietuviai, i\xc5\xa1 j\xc5\xb3 baig\xc4\x97 41.  Baltijos \xc5\xa1ali\xc5\xb3 tyrimo institute (Baltisches Forchungsinstitut) kaip kviestinis profesorius sta\xc5\xbeavosi, tyrin\xc4\x97jo ir d\xc4\x97st\xc4\x97 Zenonas Ivinskis (1908-1971), v\xc4\x97liau tapo instituto direktoriumi, Bonos universitete d\xc4\x97st\xc4\x97 Ryt\xc5\xb3 Europos istorij\xc4\x85 (1963-1971 m.), antr\xc4\x85 kart\xc4\x85 apgyn\xc4\x97 habilitacij\xc4\x85, tapo Lenkijos ir Baltijos \xc5\xa1ali\xc5\xb3 istoriku bei gavo leidim\xc4\x85 d\xc4\x97styti (1964 m.). _NEWLINE_Bonoje stipendij\xc4\x85 studijoms gavus dukrai Daliai, Vanda Daugirdait\xc4\x97-Sruogien\xc4\x97 \xc4\xafstojo \xc4\xaf filosofijos doktorant\xc5\xabr\xc4\x85, ra\xc5\xa1\xc4\x97 referatus apie luom\xc5\xb3 susidarym\xc4\x85 Lietuvoje ir Lietuvos \xc5\xabkio istorijos klausimus, apgyn\xc4\x97 disertacij\xc4\x85 i\xc5\xa1 filosofijos srities \xe2\x80\x9eN. I. Danilevskis ir V. S. Solovjovas. Istorini\xc5\xb3 kult\xc5\xabros tip\xc5\xb3 teorijos tyrin\xc4\x97jimai\xe2\x80\x9c. Nuo 1946 m. Bonos universitete slav\xc5\xb3 kult\xc5\xabr\xc5\xb3 istorij\xc4\x85 d\xc4\x97st\xc4\x97 filosofas, klasikinis filologas, mokslo istorikas, profesorius Vladimiras \xc5\xa0ilkarskis (1884-1960)._NEWLINE_Pirmaisiais pokario metais studijas baig\xc4\x97 St. Eitavi\xc4\x8dius, A. Butkus ir kiti. Bonos universitete taip pat studijavo poet\xc4\x97, prozinink\xc4\x97 Vlad\xc4\x97 \xc4\x8cekonyt\xc4\x97-Butkien\xc4\x97 (1917-1989), 1931-1932 m. - literat\xc5\xabrologas Juozas Ambrazevi\xc4\x8dius-Brazaitis (1903-1974), 1954-1956 m. - ekonomik\xc4\x85 ir tarptautin\xc4\x99 teis\xc4\x99 ekonomistas, diplomatas Algirdas Jonas Aleksis \xc5\xbdemaitis (g. 1933 m.), 1956\xe2\x80\x931961 m. - gydytojas, i\xc5\xa1eivijos visuomen\xc4\x97s veik\xc4\x97jas Kazys Nar\xc5\xa1\xc4\x8dius. Politikos mokslus, tarptautin\xc4\x99 teis\xc4\x99 ir istorij\xc4\x85 studijavo (1992\xe2\x80\x932000 m.) bei magistro laipsn\xc4\xaf laipsn\xc4\xaf \xc4\xafgijo buv\xc4\x99s prezidento kancleris, diplomatas Osvaldas Markevi\xc4\x8dius. Zenono Ivinskio s\xc5\xabnus K\xc4\x99stutis Ivinskis Bonos universitete studijavo matematik\xc4\x85 ir informatik\xc4\x85 (1979-1990), po matematikos diplomini\xc5\xb3 studij\xc5\xb3 apgyn\xc4\x97 disertacij\xc4\x85 (vok. Das infinitesimale Torelliproblem f\xc3\xbcr einfache \xc3\x9cberlagerungen von hohem Grad)._NEWLINE_Kiti studentai - \xc5\xbeurnalistas Rimvydas Paleckis, teis\xc4\x97s absolventai - Teis\xc4\x97s ir valstyb\xc4\x97s moksl\xc5\xb3 fakulteto Baud\xc5\xbeiamosios ir baud\xc5\xbeiamojo proceso teis\xc4\x97s katedros mokslo darbuotojas baud\xc5\xbeiamosios teis\xc4\x97s doktorantas Justas Namavi\xc4\x8dius, Vokietijos ir Europos privatin\xc4\x97s bei proceso teis\xc4\x97s, tarptautin\xc4\x97s privatin\xc4\x97s ir lyginamosios teis\xc4\x97s katedros pad\xc4\x97j\xc4\x97jas doktorantas Andrius Bielinis bei kt._NEWLINE_2005\xe2\x80\x932006 m. \xc5\xbeiemos semestro metu Bonos universiteto student\xc5\xb3 s\xc4\x85ra\xc5\xa1uose buvo 77 studentai, deklarav\xc4\x99 Lietuvos pilietyb\xc4\x99. Jie sudar\xc4\x97 1,5 procento vis\xc5\xb3 u\xc5\xbesienie\xc4\x8di\xc5\xb3 (t. y. ne Vokietijos pilietyb\xc4\x99 turin\xc4\x8di\xc5\xb3) Bonos universiteto student\xc5\xb3. _NEWLINE_Bonos universitete nuolat studijuoja Lietuvos auk\xc5\xa1t\xc5\xb3j\xc5\xb3 mokykl\xc5\xb3 studentai pagal SOCRATES-ERASMUS ir kitas programas. Partneryst\xc4\x97s sutartis su Bonos universitetu yra pasira\xc5\xa1\xc4\x99 Vilniaus universitetas (VU Gamtos moksl\xc5\xb3 fakultetas), Mykolo Romerio universitetas.'